Jami Krannila

Jami Tapio Krannila (s. 3. lokakuuta 2000 Pori) on suomalainen jääkiekkoilija, joka pelaa SM-liigajoukkue Rauman Lukossa. Hän on pelipaikaltaan keskushyökkääjä.
Ura.
Seuraura.
Krannila on Tapparan kasvatti. Hän toimi kaudella 2015–2016 seuran C-nuorten varakapteenina. Tri-City Storm varasi Krannilan 133. pelaajana USHL:n varaustilaisuudessa 2017. Kaudella 2017–2018 hän toimi Tapparan B-nuorten varakapteenina. Krannila voitti tehoilla 24+41=65 koko B-nuorten SM-sarjan alku- ja runkosarjan yhteenlasketun piste- ja syöttöpörssin tehoilla 24+41=65. Hän voitti kauden päätteeksi B-nuorten SM-hopeaa. Krannila palkittiin sarjan parhaana hyökkääjänä Esa Peltonen -palkinnolla ja hänet valittiin ensimmäiseen tähdistökentälliseen.
Sioux Falls Stampede varasi Krannilan uudelleen USHL:ään 74. pelaajana kesällä 2018. Hän siirtyi joukkueeseen kaudeksi 2018–2019. Krannila oli Stampeden neljänneksi paras pistemies tehoilla 17+28=45. Hän pelasi kauden aikana myös USHL/NHL Top Prospects Gamessa. Krannila voitti kauden päätteeksi Clark Cupin.
Vuodet 2019–2023 Krannila kävi St. Cloud State Universityn yliopistoa. "Sophomore-vuotenaan" 2020–2021 hän jakoi tehoilla 11+12=23 joukkueensa sisäisen maalipörssin toisen sijan maanmiehensä Veeti Miettisen kanssa ja pistepörssin kolmannen sijan Nick Perbixin kanssa. 3. joulukuuta 2021 Krannila onnistui tekemään ilmaveivimaalin ottelussa Pohjois-Dakotan yliopistoa vastaan. "Junior-vuotenaan" 2021–2022 hän oli tehoilla 15+15=30 St. Cloudin toiseksi paras maalintekijä ja kolmanneksi paras pistemies. "Senior-vuotenaan" 2022–2023 Krannila toimi joukkueensa varakapteenina. Krannila oli St. Cloudin paras pistemies tehoilla 21+19=40. Hän jakoi koko NCHC:n maalipörssin neljännen sijan Ben Steevesin ja Hunter McKownin kanssa sekä sijoittui pistepörssissä kuudenneksi. Yliopistokautensa päätyttyä huhtikuussa 2023 Krannila siirtyi koesopimuksella AHL-joukkue Wilkes-Barre/Scranton Penguinsiin. Hän pelasi siellä kuusi runkosarjaottelua tehden yhden maalin.
Kaudeksi 2023–2024 Krannila siirtyi kaksivuotisella sopimuksella SM-liigajoukkue Rauman Lukkoon. Hän teki miesten pääsarjadebyyttinsä Mestarien liigan avauskierroksella 1. syyskuuta 2023 pohjoisirlantilaista Belfast Giantsia vastaan. Krannila merkittiin Lukon kolmossentteriksi laidoilleen Gabriel Fontaine ja Tuukka Tieksola. Hän sai ottelussa jääaikaa 17.37 minuuttia ja Krannilalle merkittiin teholukema –1. Ensimmäisen pääsarjamaalinsa hän teki seuraavassa ottelussa 3. syyskuuta 2023 ylivoimalla vieraissa tanskalaista Aalborg Piratesia vastaan. Krannilalle merkittiin Lukon 2–6-voittoon päättyneessä ottelussa myös tasakentällisin teholukema +2. Liigadebyyttinsä hän teki runkosarjan avausottelussa 12. syyskuuta 2023 Hämeenlinnan Pallokerhoa vastaan. Krannila merkittiin Lukon kolmossentteriksi laidoilleen Gabriel Fontaine ja Tuukka Tieksola. Krannila sai ottelussa jääaikaa 16.56 minuuttia. Liigauransa avausmaalin hän teki seitsemännessä ottelussaan 27. syyskuuta 2023 Pelicansia vastaan. Kaikkiaan Krannilan tulokaskausi toi runkosarjassa 48 ottelussa tehot 9+12=21, joilla hän sijoittui tulokkaiden pistepörssissä viidenneksi. Joulukuussa 2023 Krannila joutui yli kuukaudeksi sivuun olkapäävamman vuoksi. Kahdessa pudotuspeliottelussa hän teki yhden syöttöpisteen. CHL:ssä Krannila pelasi yhdeksän ottelua tehopistein 2+1=3.
Krannila teki kaudella 2024–2025 yli kaksi kertaa enemmän tehopisteitä kuin tulokaskaudellaan tehtyään SM-liigan runkosarjassa 60 ottelussa tehot 17+17=34, joilla hän jakoi Lukon sisäisen pistepörssin kolmannen sijan Jakob Stenqvistin kanssa. Pudotuspeleissä Krannila teki 11 ottelussa tehot 2+2=4. Toukokuussa 2025 hän teki Lukon kanssa kaksivuotisen jatkosopimuksen.
Maajoukkueura.
Krannila on pelannut kolme poikien maaottelua.
Muuta.
Krannila valmistui ylioppilaaksi Nokian lukiosta.